钦定古今图书集成/方舆汇编/边裔典/第115卷 > 《陇西行四首》前人
## 钦定古今图书集成/方舆汇编/边裔典/第115卷 > 《陇西行四首》前人

汉主东封报太平，无人金阙议边兵。纵饶夺得林胡
塞，碛地桑麻种不生。

其二

陇戍三看塞草青，楼烦新替护羌兵。同来死者伤离
别，一夜孤魂哭旧营。

其三

黠虏生擒未有涯，黑山营阵识龙蛇。自从贵主和亲
后，一半胡风似汉家。

其四

誓扫匈奴不顾身，五千貂锦丧胡尘。可怜无定河边
骨，犹是《春闺》梦里人。